b'\n_START_ARTICLE_\nSelfors\n_START_SECTION_\nNavnet\n_START_PARAGRAPH_\nStedsnavnet Selfors nevnes i 1430. Det er blitt tolket som \xc2\xabSel-foss\xc2\xbb, en foss med sel i. Det er ogs\xc3\xa5 satt i sammenheng med s\xc3\xb8rsamisk saelhtie (hav)._NEWLINE_Tolkningen \xc2\xabSel-foss\xc2\xbb er omdiskutert, fordi man i gammel ranv\xc3\xa6ringsdialekt ikke sa \xc2\xabsel\xc2\xbb, men \xc2\xabk\xc3\xb8bbe\xc2\xbb (kobbe). Kobbforsen (\xc2\xabK\xc3\xb8bbforsen\xc2\xbb) befinner seg et annet sted i Rana._NEWLINE_Navnet kan ogs\xc3\xa5 ses i sammenheng med ordet sele (\xc2\xabstilleg\xc3\xa5ende, dypt vann\xc2\xbb), jmf. de svenske stedsnavnene Lycksele, Sorsele og \xc3\x85sele. Selfors kan da bety \xc2\xaben foss i en elv med stilleg\xc3\xa5ende dypt vann\xc2\xbb. Fossen befinner seg ved Fossetangen, og det \xc2\xabstilleg\xc3\xa5ende, dype vannet\xc2\xbb er Ranelva.\n_START_SECTION_\nBeskrivelse\n_START_PARAGRAPH_\nDet er \xc3\xa5tte borettslag p\xc3\xa5 Selfors, eid av Mo og Omegn Boligbyggelag. Seks av disse henger sammen med industrialiseringen etter 1945, og ble opprettet i sammenheng med etableringen av Norsk Jernverk og Norsk Koksverk som f\xc3\xb8rte med seg et behov for leiligheter til industriarbeidere: Selfors borettslag, Sportsalleen borettslag, Lilleeng borettslag, Ormenget borettslag, Elgveien borettslag og Brennsletta borettslag. Brennslettveien borettslag og Leirfallveien 3 Borettslag ble opprettet i henholdsvis 2007 og 2008._NEWLINE_I tillegg har Selfors en kolonialbutikk, post i butikk, en blomsterbutikk, en bensinstasjon og en veikro._NEWLINE_Selforsbrua knytter forstedet sammen med Mo i Rana. Den f\xc3\xb8rste Selforsbrua ble bygd i 1914. Den ble sprengt av motstandsbevegelsen den 18. mai 1940, for \xc3\xa5 trenere den Tyske okkupasjonsmaktens fremmarsj nordover. Den ble imidlertid raskt gjenoppbygd, og ble brukt frem til den ble revet den 17. mars 1965. Deretter ble en ny bru bygd og er den som st\xc3\xa5r der i dag._NEWLINE_F\xc3\xb8r \xc3\xa5pningen av brua mellom Mj\xc3\xb8lan og Ytteren var Selforsbrua den eneste veiforbindelse mellom Mo i Rana og Ytteren._NEWLINE_Ranelva munner ut i havet ved Fossetangen. \xc3\x98st for Fossetangen ligger Leirfallet, hvor det har v\xc3\xa6rt et leirras i eldre tid._NEWLINE_Langs E6 nordover ligger en SHELL bensinstasjon og Bimbo veikro. Her finnes ogs\xc3\xa5 en bebyggelse p\xc3\xa5 Brennsletta. Det er mulig at stedsnavnet Brennsletta har sammenheng med produksjon av tj\xc3\xa6re i eldre tid._NEWLINE_Selforslia er et yndet turterreng for turg\xc3\xa5ere. Her finnes blant annet varmosletta, skarvatnet og kvitbergan.\n_START_SECTION_\n\xc3\x85enget\n_START_PARAGRAPH_\n\xc3\x85enget er den \xc3\xb8stligste grunnkretsen og en liten bebyggelse p\xc3\xa5 Selfors. I bebyggelsen finnes en skogsdrift-entrepren\xc3\xb8r og litt jordbruk. Langs E6 er det i \xc3\x85enget bevart en vannkvern fra omkring 1850.\n_START_SECTION_\nSykehus og legevakt\n_START_PARAGRAPH_\nRana sykehus er et somatisk lokalsykehus som ble \xc3\xa5pnet i Sj\xc3\xb8forsgata 36 p\xc3\xa5 Selfors i 1964. Det erstattet etterhvert det gamle Mo og Nord-Rana Sanitetsforenings sykehus, som ble etablert p\xc3\xa5 Nordmoh\xc3\xb8gda i sentrum av Mo i Rana den 1. juni 1942. Den 18. desember 2001 ble Rana sykehus innlemmet i  helseforetaket Helgelandssykehuset i Helse Nord, og skiftet navn til Helgelandssykehuset Mo i Rana. Senere skiftet det navn til Helgelandssykehuset Hf Mo i Rana - Somatikk._NEWLINE_Rana helikopterlandingsplass er tilknyttet lokalsykehuset, og ble \xc3\xa5pnet i 2006._NEWLINE_Rana legevakt befant seg opprinnelig p\xc3\xa5 Nordmoh\xc3\xb8gda i sentrum av Mo i Rana. Senere ble den flyttet til Nermo legesenter i Fridtjof Nansens gt 29. I 1992/1993 ble legevakten flyttet til f\xc3\xb8rste etasje av sykehuset, hvor den har v\xc3\xa6rt siden da. Den 1. oktober 2009 ble den tidligere legevakta i Skolegt 3, p\xc3\xa5 Hemnesberget i nabokommunen Hemnes i s\xc3\xb8r, flyttet til Selfors  og sl\xc3\xa5tt sammen med Rana legevakt._NEWLINE_Rana Helsepark er tilknyttet sykehuset, og omfatter 7 rehabiliteringsplasser, 6 korttidsplasser for utskrivningsklare pasienter som har v\xc3\xa6rt innlagt p\xc3\xa5 sykehus og 4 interkommunale akuttplasser for kommunene Rana, Hemnes, Nesna, Lur\xc3\xb8y og R\xc3\xb8d\xc3\xb8y. Avdelingen har ansatt sykepleiere, ergoterapeuter, fysioterapeuter, hjelpepleiere, lege og logoped ved behov. Helseparken ble \xc3\xa5pnet i februar 2009 og befinner seg i tredje etasje av sykehuset._NEWLINE_Selfors legesenter ble \xc3\xa5pnet 7. september 2013 med adresse i sykehusets f\xc3\xb8rste etasje, i samme inngang som legevakta; den 5. desember 2014 ble det flyttet til 2. etasje i Jernbanegata 16 i Mo i Rana sentrum og ble omdannet til en del av Rana lokalmedisinske senter._NEWLINE_I 2007 ble det kunngjort planer om \xc3\xa5 omdanne lokalene til det gamle sykehjemmet i Sportsalleen 19 til en regional helsepark, etter at det nye sykehjemmet var kommet p\xc3\xa5 plass. Den nye helseparken skal inkludere et legesenter. Den 5. november 2016 foreslo r\xc3\xa5dmannen \xc3\xa5 legge dette prosjektet p\xc3\xa5 is inntil videre, inntil det var avklart hvor et nytt sykehus p\xc3\xa5 Helgeland skulle ligge.\n_START_SECTION_\nPsykiatri\n_START_PARAGRAPH_\nVoksenpsykiatrisk poliklinikk (VOP) i Rana befinner seg i Sj\xc3\xb8forsgata 35 p\xc3\xa5 Selfors, og er underlagt Helgelandssykehuset._NEWLINE_Barne- og ungdomspsykiatrien (Bup) i Mo i Rana befinner seg i S\xc3\xb8sterveien 2. Lokalene ble \xc3\xa5pnet den 3. juni 1996._NEWLINE_Psykiatrisk d\xc3\xb8gnavdeling Mo i Rana ble \xc3\xa5pnet i S\xc3\xb8sterveien 7 den 11. november 2005.\n_START_SECTION_\nTannklinikk\n_START_PARAGRAPH_\nSelfors Tannklinikk ble \xc3\xa5pnet i Sj\xc3\xb8forsgata 36, like ved sykehuset, den 18. desember 2008.\n_START_SECTION_\nSykehjem\n_START_PARAGRAPH_\nSelfors sykehjem ble \xc3\xa5pnet vegg i vegg med Rana sykehus, i Sportsalleen 19, den 1. oktober 1982. Det ble etablert som selskap den 28. november 1996. Det hadde 80 sykehjemsplasser, hvorav 12 var tilrettelagt for brukere med demens, mens 23 var korttids- og avlastningsplasser._NEWLINE_Den 23. oktober 2014 startet byggingen av et nytt sykehjem i Sj\xc3\xb8forsgata i regi av Tre og Betong AS til en kontraktsum p\xc3\xa5 166,3 millioner kroner eksklusiv merverdiavgift; bygget ble tegnet av Espen Aursand Arkitektkontor A/S i Namsos. Administrasjonen flyttet inn 6. september 2016, mens pasientene flyttet inn 8. september 2016. Offisiell \xc3\xa5pning var 30. september 2016. Sykehjemmet er formet som en hestesko, best\xc3\xa5r av kjeller og tre etasjer, har et areal p\xc3\xa5 10\xc2\xa0000 m\xc2\xb2, og huser 80 sykehjemsplasser, dagsenter og lokaler for kommunens hjemmetjeneste. Fasaden er hovedsakelig teglstein, med innslag av fasadeplater og royalimpregnert furu.\n_START_SECTION_\nBarnehager\n_START_PARAGRAPH_\nSelfors barnehage ble opprettet i 1973 og befinner seg i Forsmovn 10 p\xc3\xa5 Nedre Selfors. Den er omgitt av uteomr\xc3\xa5de med stort gr\xc3\xb8ntareal, gamle lerketr\xc3\xa6r, b\xc3\xa6rbusker og b\xc3\xa5lplass._NEWLINE_Engveien barnehage ble \xc3\xa5pnet 2. januar 1989 og er en privat heldagsbarnehage som befinner seg i Sportsall\xc3\xa9en 11, i n\xc3\xa6rheten av lokalsykehuset. Ved opptak til barnehageplass prioriteres barn av fylkeskommunalt ansatte og ansatte ved Helgelandssykehuset.\n_START_SECTION_\nBarneskole og ungdomsskole\n_START_PARAGRAPH_\nSelfors ungdomsskole \xc3\xa5pnet i 1973 og ble nedlagt 30. juni 2019. Selfors barneskole ble \xc3\xa5pnet i 1956 og hadde opprinnelig sine lokaler i det som senere ble ungdomsskolen._NEWLINE_I 1973 flyttet barneskolen inn i et nytt skolebygg ved siden av det gamle skolebygget, som samtidig ble oppgradert til ungdomsskole._NEWLINE_Ungdomsskolen ble i 2019 sl\xc3\xa5tt sammen med Mo ungdomsskole og Gruben ungdomsskole til den nye Rana ungdomsskole, med to avdelinger p\xc3\xa5 Mo og Moheia (tidligere Moheia videreg\xc3\xa5ende skole).\n_START_SECTION_\nV\xc3\xa5r Frelsers kirke\n_START_PARAGRAPH_\nV\xc3\xa5r Frelsers kirke er en katolsk kirke fra 1971 i Skipper Nilsens gt 49. Kirken er den eneste p\xc3\xa5 Selfors og den eneste katolske kirken i Rana. Den er i glass og tre med en funksjonalistisk stil, og har 200 plasser. Kirken er underlagt Troms\xc3\xb8 katolske stift. Opprinnelig var den underlagt St. Eysteins menighet i Bod\xc3\xb8. Den 5. oktober 2003 ble den underlagt Den hellige \xc3\xa5nds menighet i Mosj\xc3\xb8en. Kirken m\xc3\xa5 sees i sammenheng med at Norsk Jernverk f\xc3\xb8rte til en \xc3\xb8kt tilstr\xc3\xb8mning av katolikker til distriktet._NEWLINE_Under navnet Selfors kirke, ble den ogs\xc3\xa5 tatt i bruk av Nord-Rana menighet innenfor Den norske kirke fra 1978 til 31. desember 2012._NEWLINE_Kirken har den eneste tradisjonelle katolske skriftestol p\xc3\xa5 Helgeland. Altertavlen ble malt av den engelske kunstneren Everild Feeny i 1971; hun malte ogs\xc3\xa5 altertavlen i den gamle St. Eysteins kirke i Bod\xc3\xb8. Den katolske presteg\xc3\xa5rden med eget kapell befinner seg i Skipper Nilsens gt 47.\n_START_SECTION_\nPost\n_START_PARAGRAPH_\nTVER\xc3\x85NES brevhus ble opprettet 26. april 1926 p\xc3\xa5 Tverr\xc3\xa5nes p\xc3\xa5 s\xc3\xb8rsiden av Ranelva, i det som n\xc3\xa5 er Vokterveien 4. Det skiftet navn til TVERR\xc3\x85NES den 12. desember 1933. Den 1. juli 1949 ble det opph\xc3\xb8yd til underpostkontor II under navnet MO-TVERR\xc3\x85NES. Dette underpostkontoret formidlet posten til adressatene p\xc3\xa5 Selfors, og av denne grunn har Tverr\xc3\xa5nes og Selfors samme postnummer (8613)._NEWLINE_Selfors post\xc3\xa5pneri, i Nord-Rana herred ble \xc3\xa5pnet 1. oktober 1958, underlagt Mo postkontor. Ved opprettelsen fikk post\xc3\xa5pneriet tildelt 22 mm 1-rings datostempel. Den 1. november 1973 ble det opph\xc3\xb8yd til underpostkontor. Den 1. januar 1977 ble det opph\xc3\xb8yd til postkontor C, og den 1. mai 1986 til postkontor B. Den 1. august 1997 ble posthuset nedlagt og erstattet av post i butikk, og driften ble overtatt av butikken Prix p\xc3\xa5 Selfors. Den 1. mars 2001 skiftet Prix navn til Coop Prix, og den 27. februar 2014 ble butikken en avdeling av Coop Extra._NEWLINE_Den 18. mars 1968 ble stedet tildelt postnummeret 8613 SELFORS. Den 1. mars 1999 ble postboksadressatene tildelt postnummeret 8604 SELFORS. Den 1. oktober 2004 ble disse navneformene erstattet av 8613 MO I RANA og 8604 MO I RANA._NEWLINE_Posten holdt opprinnelig til i Postbygget i Selforsveien 63._NEWLINE_Brevhusbestyrer fra 26. april 1926 var handelsmann Fordel Kristian Bang Johnsen (1856\xe2\x80\x931936). Fra 1936 overtok hans kone, handlende Kristine Eline Lovise Johnsen (1890\xe2\x80\x931960). Anders Petter Martinus Christensen (1908\xe2\x80\x931981) var post\xc3\xa5pner fra 1. oktober 1958. Dagny Synn\xc3\xb8ve Hansen (Ustad) overtok 1. mai 1961. Vigdis Rolstad var konstituert vikar fra 1. februar 1988 frem til nedleggelsen.\n_START_SECTION_\nBosetning og bebyggelse\n_START_PARAGRAPH_\nSelfors G\xc3\xa5rd er en av de eldste g\xc3\xa5rdene i Nord-Rana og spilte frem til 1680 en sentral rolle i bygdens kultur og historie. G\xc3\xa5rden hadde sin beliggenhet ved Ranelva p\xc3\xa5 det nedre Selfors, ut mot Ranfjorden, ikke langt unna Fossetangen._NEWLINE_Selfors er omtalt i Aslak Bolts jordebok fra 1430, som ble sammenstilt hos erkebiskopen i Nidaros. Aslak Bolt skrev: \xc2\xabaf selfosse 1/2 spann (sm\xc3\xb8r)\xc2\xbb Selfors betalte alts\xc3\xa5 1/2 spann til erkebiskopen i Nidaros bisped\xc3\xb8mme. Leidang-manntallet for \xc3\xa5rene 1566\xe2\x80\x931567 nevner ikke g\xc3\xa5rden. Den var ikke nedlagt, men snarere utelatt, for i manntallet 1610 var g\xc3\xa5rdbrukeren skipper og i 1612 lensmann. P\xc3\xa5 1600-tallet tilh\xc3\xb8rte Selfors G\xc3\xa5rd Hemnes kirke._NEWLINE_\xc3\x98st for Brennsletta renner Kvernbekken ut i Ranelva. I likhet med stedsnavnet Kvernfl\xc3\xa5gan, er den oppkalt etter korn-kverner i eldre tid. I 1623 betalte g\xc3\xa5rdbrukeren p\xc3\xa5 Selfors G\xc3\xa5rd korn-kvern-skatt. I 1774 hadde b\xc3\xa5de Innig\xc3\xa5rden og Utig\xc3\xa5rden hver sin korn-kvern. Korn-kverna til Innig\xc3\xa5rden ble satt ut av drift i 1791, men tatt i bruk igjen i 1793. I 1803 var det to korn-kverner p\xc3\xa5 Selfors. I det samme omr\xc3\xa5det fantes det ca. 1630\xe2\x80\x931660 et prekested p\xc3\xa5 Selfors._NEWLINE_Store deler av bebyggelsen p\xc3\xa5 Selfors henger sammen med industrialiseringen etter 1945. Opprettelsen av Jernverket den 19. juli 1946 og koksverket f\xc3\xb8rte til et behov for leiligheter til industriarbeidere, og det ble opprettet 6 borettslag p\xc3\xa5 Selfors. Rana Sykehus (fra 2002 en avdeling av Helgelandssykehuset) ble bygd p\xc3\xa5 Selfors i samband med opprettelsen av koksverket i 1964. _NEWLINE_I slutten av 1970-\xc3\xa5rene og begynnelsen av 1980-\xc3\xa5rene var det en \xc2\xabbygge-boom\xc2\xbb p\xc3\xa5 Selfors. Store deler av skogen i omr\xc3\xa5det over Lilleeng borettslag ble ryddet, for \xc3\xa5 gj\xc3\xb8re plass til en forlengelse av sykehusgata og private boliger.\n_START_SECTION_\nHistorisk n\xc3\xa6ringsliv\n_START_PARAGRAPH_\nRana Jakt og Villmark AS var en butikk som ble grunnlagt p\xc3\xa5 Steinbakken, Gruben, i 1996. Den 1. juni 2000 overtok butikken lokalene til det gamle Postbygget p\xc3\xa5 Selfors (Selforsvn 63), og den 25. juni 2001 ble den omdannet til aksjeselskap. _NEWLINE_Den 1. august 2004 flyttet butikken inn i de tidligere lokalene til kolonial-butikken Samvirkelaget, avd 5/Coop Prix (Selforsvn 46). Virksomheten hadde Nord-Norges st\xc3\xb8rste utvalg innen jakt, v\xc3\xa5pen, fiske, fritid, katt, hund og hest, og hadde samarbeidsavtaler med Rana Turistforening, Rana skyttersamlag og dyrebeskyttelsen i Rana. Grunnlegger og daglig leder var Tor Ivan Johansen. Den 19. mars 2013 kunngjorde bedriften at den kom til \xc3\xa5 bli lagt ned, grunnet h\xc3\xb8ye leieutgifter._NEWLINE_Etter nedleggelsen hadde Mo Pistolklubb sine lokaler i kjelleren. Rett f\xc3\xb8r p\xc3\xa5sken 2016 ble omr\xc3\xa5det omregulert til boligform\xc3\xa5l. Selforsveien AS vil bygge en lavblokk med 15 leiligheter i omr\xc3\xa5det._NEWLINE_Den 5. september 2017 begynte rivingen av bygget._NEWLINE_I eldre tid var det skogsdrift i Selforslia. Det var et rap i Selforslia, hvor t\xc3\xb8mmer ble rapa ned og droppet ved Tipperhaugen. Senere generasjoner som ikke kjente denne historiske bakgrunnen, har ved en misforst\xc3\xa5else kalt stedet Tytteb\xc3\xa6rhaugen, og slik har det seg at gatenavnet Tytteb\xc3\xa6rhaugen oppstod. T\xc3\xb8mmeret ble samlet ved \xc3\x85kerloberget, som \xc3\x85kerloveien ble oppkalt etter.\n_START_SECTION_\nPostens historie\n_START_PARAGRAPH_\nDa \xc2\xabFrimerkets Dag\xc2\xbb ble arrangert i Mo i Rana i 1995, utga Norsk Filatelistforbund en artikkel om Posthistorien til Rana, som var skrevet av lokale medlemmer._NEWLINE_Den 6. desember 2003 flyttet Coop Prix, og dermed ogs\xc3\xa5 posten, inn i nye og st\xc3\xb8rre lokaler. De overtok de gamle lokalene til RIMI p\xc3\xa5 Selfors, som hadde st\xc3\xa5tt tomme en tid. Lokalene ble forut for dette utvidet. Lokalene til en blomsterforretning og et bakeri ble sl\xc3\xa5tt sammen til den nye Coop Prix butikkens lokaler. Den 27. februar 2014 ble butikken omdannet til Coop Extra.'